Man oor “swak maniere” doodgeslaanŉ Man van Durban is glo deur twee van sy huismaats doodgeslaan omdat hy slegte maniere gehad het. Mduduzi Sithole (24) en Sanele Nqema (22) het Donderdag in die Durban-landdroshof verskyn in verband met die moord op Sithiwe Akhona (29). Die drie mans het saam in ŉ huis in Sea Cow Lake gewoon. Volgens staatsaanklaer Blackie Swart was die twee verdagtes woedend toe Akhona een van hulle se kamers betree het sonder om te klop en het hulle hom geslaan. Ooggetuies het aan die polisie gesê Akhona kon glo daarin slaag om weg te kom, maar die twee verdagtes het hom agterna gesit en teruggesleep na die kamer toe waar hulle hom verder aangerand het. Akhona het op 30 Maart aan sy beserings beswyk. Sithole en Nqema is elkeen op borgtog van R3 000 vrygelaat. – Sapa